Dorte Østergaard Jakobsen
Dorte Østergaard Jakobsen arbejder i krydsfeltet mellem installationskunst og design. Hun er uddannet tekstildesigner fra Danmarks Designskole i 1984. Hun var desuden medstifter af Værkstedet Værst, som spillede en vigtig rolle for De Unge Vilde i dansk kunst i første halvdel af 1980'erne.
Dorte Østergaard Jakobsen arbejder fortrinsvis med designinstallationer: en genre, som hun udviklede i årene 1987-2008 i tæt samarbejde med sin mand, den industrielle designer Jakob Berg. Til sammen kaldte de sig alivedesign og senere aliveoh. De skabte bl.a. en række installationer, hvor møbler designet af Jakob Berg og tekstiler designet af Dorte Østergaard Jakobsen tilsammen dannede æstetiske oplevelsesrum. Dorte Østergaard Jakobsen arbejder fortsat med designinstallationerne, der ofte er blandet med en særlig lyssætning, specialdesignede akrylvægge og musik af bl.a. Nigel Goulding.
Dorte Østergaard Jakobsen har udstillet på en lang række museer, gallerier og offentlige udstillingssteder i Danmark, Tyskland, Japan, Brasilien, Italien, Sverige og Island.
I årene 1981-1984 bidrog hun til Værkstedet Værsts mange aktiviteter og deltog bl.a. i deres opsætning af Richard Wagners opera Der Ring des Niebelungen i 1981 og i udstillingen Gud og Grammatik på Charlottenborg i 1984.
I anden halvdel af 1980'erne arbejdede Dorte Østergaard Jakobsen sammen med tekstildesigneren Ruth Fabricius, og de lavede bl.a. udstillingen Tekstilmanifestation på Kunstindustrimuseet i 1988.
Dorte Østergaard Jakobsen har desuden udstillet på bl.a. Trapholt (1998 og 2006), Horsens Kunstmuseum (1993 og 2012), Esbjerg Kunstmuseum (1994), Designmuseum Danmark (2011) og Officinet – Danske Kunsthåndværkere og Designeres Projektrum og Galleri (2019).
Dorte Østergaard Jakobsen har udført en række offentlige udsmykninger; bl.a. på Vesterport Station (1990) og Dyvekeskolen på Amager (1997-1999).